কলারোয়া (সাতক্ষীরা) সংবাদদাতা : নিখোঁজের ৫ দিন পরে ষোড়শী গৃহবধূ আমেনার লাশ গতকাল মঙ্গলবার সকালে কলারোয়ার চান্দুড়িয়া সীমান্তের ইছামতী নদী থেকে উদ্ধার করা হয়েছে। গত শুক্রবার সন্ধ্যায় ঘর থেকে প্রাকৃতিক কর্মে বের হয়ে আমেনা আর ফিরে আসেনি। এলাকাবাসী ও পুলিশ সূত্রে জানা গেছে, দেড় মাস আগে চান্দুড়িয়া গ্রামের দীন আলীর পুত্র ওমর আলীর সংগে পার্শ্ববর্তী গ্রাম গোয়ালপাড়ার আব্বাস আলীর কন্যা আমেনার বিয়ে হয়। সুখে দিন কাটতে থাকে এই অপ্রাপ্ত বয়স্ক দম্পতির। গত ৬ জানুয়ারী শুক্রবার সন্ধ্যায় বাড়ির বিদ্যুত লাইনের কাটআউট কেটে যাওয়ায় কেরোসিনের কুপি জ্বালায়ে গৃহবধূ আমেনা বাথরুমে রওনা হয়। আর বাড়ির সকলে পার্শ্ববর্তী চান্দুড়িয়া বাজারে থাকায় কাটআউট লাগানোর জন্য পাশের বাড়িতে লোক ডাকতে যায়। বাড়ি ফিরে শাশুড়ী আমেনাকে না পেয়ে পাশের বাড়ি গুলোতে খুজতে শুরু করে। খবর পেয়ে আমেনার স্বামী ওমর ও শ্বশুর দীনো বাড়ি এসে খুজে না পেয়ে স্থানীয় মেম্বরকে জানায়। এই ঘটনায় অবশ্য আমেনার পিতা এবং শশুরের পক্ষ থেকে পরস্পরকে দায়ী করে পৃথক ভাবে দুটি জিডি করা হয়। তবে গত কয়েক দিন তল্লাসী করে কোথাও আমেনার হদিস পাওয়া যায় নি। গতকাল মঙ্গলবার সকালে উঠে তীরবর্তী লোকজন ইছামতী নদীর বাংলাদেশ কিনারায় পানিতে ভাসমান একটি মহিলার লাশ দেখতে পায়। পানি থেকে উদ্ধারের পরে লাশটি নিখোঁজ গৃহবধূ আমেনা বলে তার স্বজনরা সানাক্ত করেন। গতকাল মঙ্গলবার সকালে কলারোয়া পুলিশ ঘটনাস্থলে পৌছে লাশ উদ্ধার করে মর্গে প্রেরণ করেছে। এ ঘটনায় কলারোয়া থানায় একটি মামলা দায়ের করা হয়েছে।